Bitcoin bereik rekordhoogteArgieffoto ter illustrasie. (Foto: Ozan KOSE / AFP) Bitcoin het Woensdag teen ŉ rekordbedrag van meer as $66 000 (meer as R950 000) verhandel. Die rekord word toegeskryf aan ŉ nuwe bitcoin- beursverhandelde fonds (ETF) – ŉ soort finansiële instrument – wat Dinsdag op die New Yorkse aandeelbeurs bekend gestel is. Die aankondiging het tot ŉ stormloop in die vraag na bitcoin gelei en het die waarde van die kripto-geldeenheid tot ŉ rekordhoë $66 976 (sowat R967 000) in Londen laat styg. “Die nuutgevonde belangstelling in bitcoin het gehelp om die kripto-geldeenheid tot ŉ nuwe rekordhoogte te bring,” het Michael Hewson, ontleder van CMC Markets, Woensdag gesê. Die nuwe termynbeursfonds is ŉ meer toeganklike voertuig wat bitcoin binne die bereik van selfs nog meer beleggers plaas. Dit voer bitcoin volgens Hewson “na die volgende vlak”. Die bitcoin-strategie- beursverhandelde fonds (ETF) het op sy eerste handelsdag Dinsdag met byna 5% verstewig. Die waarde van bitcoin self het die afgelope maand met meer as 50% toegeneem en met ŉ verstommende 450% die afgelope jaar gestyg. Daar is nou boonop sprake daarvan dat vandeesweek se gebeure tot gevolg kan hê dat bitcoin binne die komende maand tot $100 000 (sowat R1,4 miljoen) kan verhandel. “Gegewe die prysmomentum wat ons ná bitcoin se ETF sien, glo ons dat bitcoin teen die einde van hierdie jaar maklik tot $100 000 kan klim,” sê Naeem Aslam, ŉ ontleder van AvaTrade. Craig Erlam, ŉ ontleder van Oanda, het egter aan AFP gesê beleggers behoort steeds versigtig met hul beleggings om te gaan. “Die ETF is ŉ ongelooflik belangrike stap om hoofstroombeleggers aan boord te kry. Dit is egter nie te sê daar sal skielik hope belangstelling in bitcoin wees nie. Dit is steeds ŉ hoogs spekulatiewe en onbestendige instrument. “Maar dit is ŉ stap in die regte rigting vir ŉ bateklas wat werklik institusionele aanvaarding benodig,” meen Erlam. Bitcoin het in April vanjaar sy vorige rekordhoogte van $64,870 (meer as R930 000) behaal voordat dit in Mei weer getuimel het.